Torsdag morgen blev den 58-årige Jan Larsen ved Retten i Holstebro idømt 2 år og 6 måneders fængsel for besiddelse af narkotika. Politiet anholdt manden på sin hjemadresse i Hurup onsdag formiddag kl. 10.30. Her blev der fundet 528 gram amfetamin, 212 gram hash, 100 gram pot, 19 gram heroin og omkring 3000 piller. - Han erkendte, at han havde de her stoffer – også for at sælge dem videre, fortæller Morten Wibroe, der er anklagerfuldmægtig hos Midt og Vestjyllands Politi. Da den 58-årige mand erkendte alle forhold til dagens grundlovsforhør, kunne dommeren give ham en straksdom. Ifølge anklagerfuldmægtig, Morten Wibroe er dommen højere end den, man normalt vil få for at være i besiddelse af 500 gram amfetamin. - Han er to gange tidligere straffet for lignende handel, det gør selvfølgelig, at den bliver højere. Normalt vil man få 1 år og seks måneder. Han har fået 1 år og ni måneder. - Derudover så skete i prøveløsladelsestiden, og derfor får han ni måneder yderligere, som han manglede at afsone. Manden blev efter retsmødet ført tilbage til arresten, hvorfra han skal overføres til et almindeligt fængsel.

Opsummering:
Manden blev anholdt i prøveløsladelsestiden og er tidligere dømt for lignende forhold.